ไฟแนนซ์ทูเดย์
โดย...ช.ชดา
16 พ.ค. 2559

โดย...ช.ชดา
ขอแสดงความยินดีกับ พิศิษฐ์ เสรีวิวัฒนา รองผู้อำนวยการธนาคารออมสิน ที่ ครม.แต่งตั้งเป็นกรรมการผู้จัดการ เอ็กซิมแบงก์ แค่ย้ายที่ทำงานไกลขึ้นนิดจากสะพานควายไปซอยอารีย์ เท่านั้นเอง
โครงการแก้ไขหนี้นอกระบบของรัฐบาล พล.อ.ประยุทธ์ จันทร์โอชา กำลังจะเริ่มต้นขึ้น ความแตกต่างที่ไม่เหมือนกับรัฐบาลอื่น คือ กระทรวงการคลังเสนอให้มีการจัดตั้ง “พิโคไฟแนนซ์” ซึ่งเป็นนันแบงก์ประเภทหนึ่ง ให้กู้รายย่อยเหมือนนาโนไฟแนนซ์ ในลักษณะคลีนโลนเหมือนกัน คือ ไม่มีหลักทรัพย์ค้ำประกัน คิดดอกเบี้ยได้ไม่เกิน 36% ความต่างอยู่ที่วงเงินให้กู้รายละ 5 หมื่นบาท
มองตามเงื่อนไขที่เปิดเผยออกมาเบื้องต้น ท่าทางเหมือนอยากให้เจ้าหนี้นอกระบบขึ้นมาเป็นเจ้าหนี้ในระบบด้วยการไปจดทะเบียนตั้งบริษัทให้ถูกกฎหมายเสีย เพราะข้อกำหนดห้ามปล่อยกู้ข้ามจังหวัดนั้นมันชัดเจนว่า ไม่ได้อยากให้พิโคไฟแนนซ์ขยายใหญ่โต แต่อยากให้เป็นทางเลือกให้คนในท้องถิ่นจริงๆ
แนวคิดนี้ดี แต่จะมีใครเข้ามาในธุรกิจนี้มากแค่ไหน ขนาดนาโนไฟแนนซ์มีการยื่นขอประกอบธุรกิจหลายรายแต่พอปล่อยกู้จริง ยอดให้กู้มีแค่เล็กน้อยเท่านั้น